謝王成可惠鼎爐
作者：李彭
朝代：宋

paragraphs: 王郎筆若追風驃，歷塊過都愈奇峭。
胸中好古類古人，鑄鼎爲鑪亦臻妙。
禹金九牧知神姦，周定郟鄏垂不刊。
據耳向來爲上客，折足遙憐空汗顔。
顔率遊談聊貰患，納郜臧孫貽直諫。
淪亡泗水蓋厚誣，得自汾陰亂真贋。
孰如此鼎形瓌奇，皤腹雲雷差次之。
上有蒼虬肉倔強，隱映么麽微螽斯。
明窗净几香氤氳，藹如黄雲覆晏温。
拜嘉詎意獲此寶，子孫父已傳仍昆。